Kick-boxing giaponèisa

Ant ël 1958, un praticant ëd kick-boxing ëd l'época a l'era lë student an lenghe orientaj, ël birman Maung Gyi, anlev d'espert ëd bando an Birmania e ëdcò dël grand espert ëd karate, Gogen Yamaguchi dit ël gat. Maug Gyi a combat an Giapon sota diferent nòm e a fa conòsse la bòcs birman-a (o lethwei) a l'ocasion dij torneo ëd kick-boxing giaponèisa.

Për d'àutri, la kick-boxing giaponèisa a sarìa stàita anventà, apress ij gieugh olìmpich dël 1964, da l'organisator ëd combatiment Osamu Noguchi, për designé na version giaponèisa dël muay thai. Chiel-sì an viagi dë studi ant ij pais dël sud-est asiàtich a l'é inspirasse a lòn ch'a vëdìa an sij ring thailandèis. Pòch ëd temp apress, mersì a l'antusiasm ëd Kenji Kurosaki passionà ëd Kyokushinkai (forma ëd karate ch'a autorisa ij contat) a l'é nassùa la kick-boxing giaponèisa (na bòcs anté ch'ël regolament a përmetìa ëd tiré càuss, pugn, ginojà e colp ëd ghëmmo, an dzorpì ëd chèiche caraterìstiche ëd judo). Noguchi a sërca un nòm merican për costa neuva dissiplin-a dont a fussa bel fé visess-ne; la kick-boxing a l'ha avù dlonch sucess. 
Apress avèj creà sò pròpi stil ëd combatiment, Kenji Kurosaki a l'ha butà sù n'arnomà camp d'alenament, ant ël 1969, ël Méjiro-Gym ëd Tokyo. Cost-sì a sarà ël ni dla kick-boxing dj'agn 1970. A l'ha avù 'me anlev dij praticant notéivoj tanme Akio Fujihira, Toshio Tabata, Yoshiji Soéno, ël fransèis Patrick Brizon, l'olandèis Jan Plas (alenador arnomà) e ël fiamengh Toshio Fujiwara (legenda dla kick-boxing giaponèisa, con 129 vitòrie). Durant ij prim agn, ij kick-bocseur giaponèis a vnisìo drit dal Kyokushinkai.

La forma ëd kick-boxing pì mediàtica dël mond a l'é cola praticà an ocasion dl'arnomà torneo dël K1 che a buta ansema ij mèj combatent dël pianeta. A l'é Kazuyoshi Ishii, fondador ëd në stil ëd karate, che a l'ha anventalo. An particolar le régole ëd kick-boxing ciamà K1 rules o oriental rules a son ëstàite detà an Giapon da dij karateka.

Categorìa:Art marsiaj